CÒD GIÙLAIN DO CHOMHAIRLICHEAN COIMHEARSNACHD

Tha an Còd Giùlain do Chomhairlichean Coimhearsnachd stèidhichte gu mòr air a’ Chòd Giùlain do chomhairlichean an ùghdarrais ionadail agus buidhnean poblach buntainneach eile, mar a tha air an solarachadh ann an Achd Inbhean Eiticeil sa Bheatha Phoblaich msaa (Alba) 2000.

Tha dleastanas air Comhairlichean Coimhearsnachd, mar riochdairean taghte an coimhearsnachdan, dèanamh cinnteach gu bheil iad eòlach air agus gu bheil an gnìomhan a’ cumail ris na prionnsapalan a tha mìnichte sa Chòd Giùlain. Bidh an Còd Giùlain agus a phrionnsapalan buntainneach do Chomhairlichean Coimhearsnachd uile agus dhaibhsan a tha a’ riochdachadh na Comhairle Coimhearsnachd. Tha na prionnsapalan sin mar a leanas:

* Seirbheis don Choimhearsnachd (Seirbheis Phoblach)
* Neo-fhèinealachd
* Ionracas
* Neo-eisimeileachd
* Cunntachalachd agus Stiùbhardachd
* Fosgarrachd
* Onair
* Ceannardas
* Spèis

# Seirbheis don Choimhearsnachd

Mar Chomhairliche Coimhearsnachd, tha dleastanas ort a bhith ag obrachadh às leth na coimhearsnachd ionadail, don deach do thaghadh no ainmeachadh airson a riochdachadh. Tha uallach ort cuideachd gnìomhadh ann an co-rèir ri raon-dleastanais Sgeama na Comhairle airson Stèidheachadh Chomhairlean Coimhearsnachd, mar a tha mìnichte leis an ùghdarras ionadail agad fo chumhaichean Achd Riaghaltas Ionadail (Alba) 1973.

Tha dleastanas ort beachdan na coimhearsnachd uile a dhaingneachadh agus a nochdadh tron Chomhairle Coimhearsnachd, a thaobh cùis sam bith a dh’aindeoin beachd pearsanta.

Bu chòir dhut dèanamh cinnteach gu bheil thu gu ìre reusanta, ruigsinneach don choimhearsnachd ionadail agad agus do luchd-còmhnaidh ionadail. Bu chòir diofar dhòighean a chur an gnìomh gus ceadachadh don choimhearsnachd am beachdan a chur an cèill i.e. seòladh puist-d, làrach-lìn, sianalan mheadhanan sòisealta, bogsa mholaidhean, suirbhidhean coimhearsnachd agus cunntasan-beachd, far an gabh sin a dhèanamh.

# Neo-fhèinealachd

Tha dleastanas ort co-dhùnaidhean a dhèanamh às leth na coimhearsnachd a tha thu a’ riochdachadh a-mhàin. Chan fhaod thu do shuidheachadh mar Chomhairliche Coimhearsnachd a chleachdadh airson buannachd ionmhasail, stuthail, poilitigeach no buannachd phearsanta sam bith eile dhut fhèin, dod theaghlach no caraidean.

# Ionracas

Chan fhaod thu thu fhèin a chur fo chuideam ionmhasail no an comain neach no buidheann sam bith eile a dh’fhaodte fhaicinn gu reusanta mar a bhith a’ toirt buaidh ort nad riochdachadh air a’ choimhearsnachd agad. Ma tha ùidh phrìobhaideach agus/no phearsanta agad ann an cùis air am bi a’ Chomhairle Coimhearsnachd a’ beachdachadh, tha còir agad seo fhoillseachadh agus ma thèid a mheas riatanach leis na buill eile, tarraing a-mach às na deasbadan agus às a’ phròiseas cho-dhùnaidhean a thaobh na cùise sin.

Cha bu chòir dhut tiodhlacan no aoigheachd a ghabhail a dh’fhaodte fhaicinn mar a bhith a’ toirt buaidh no a dh’fhaodadh buaidh a thoirt air do bheachd no do bhreithneachadh. Bu chòir tairgse agus/no gabhail air tiodhlacan, ge bith dè an seòrsa, a bhith air innse agus air a chlàradh le Rùnaire na Comhairle Coimhearsnachd.

# Neo-eisimeileachd

A thaobh do cho-dhùnaidhean agus do bheachdan mar Chomhairliche Coimhearsnachd, feumaidh tu feuchainn ri beachdan iomlan do choimhearsnachd a riochdachadh, a’ gabhail cunntas air fiosrachadh a thathar a’ toirt dhut no a tha ri fhaotainn gu poblach, a’ measadh a luach agus a’ tional fiosrachadh mar as iomchaidh agus a’ cur bheachdan no roghainnean pearsanta gu aon taobh.

Dh’fhaodadh gun tèid d’ fhastadh no d’ ainmeachadh leis a’ Chomhairle Coimhearsnachd agad airson frithealadh mar bhall de bhuidheann riochdachaidh eile. Bu chòir dhut dèanamh cinnteach gu bheil an Còd Giùlain seo ga leantainn ann an coileanadh dhleastanasan do bhuidheann eile.

Tha e ceadaichte cleamhnas poilitigeach agus/no cràbhach a bhith agad; ach feumaidh tu dèanamh cinnteach gu bheil thu a’ riochdachadh suimean do choimhearsnachd agus na Comhairle Coimhearsnachd seach suimean pàrtaidh poilitigeach sònraichte no buidheann eile.

# Cunntachalachd agus Stiùbhardachd

Tha thu cunntachail airson nan co-dhùnaidhean agus nan gnìomhan a tha thu a’ coileanadh às leth do choimhearsnachd tron Chomhairle Coimhearsnachd. Feumaidh tu dèanamh cinnteach gun cleachd a’ Chomhairle Coimhearsnachd a goireasan gu cùramach agus ann an co-rèir ris an lagh.

Bidh Comhairlichean Coimhearsnachd fa leth agus còmhla a’ dèanamh cinnteach gu bheil gnothach na Comhairle Coimhearsnachd air a choileanadh a rèir Sgeama na Comhairle airson Stèidheachadh Chomhairlean Coimhearsnachd agus an Còd Giùlain seo.

Bidh Comhairlichean Coimhearsnachd fa leth agus còmhla a’ dèanamh cinnteach gu bheil cunntasan bliadhnail gan toirt gu buil ’s iad a’ taisbeanadh ghnothaichean ionmhasail na Comhairle Coimhearsnachd mar a tha mìnichte ann an Sgeama na Comhairle airson Stèidheachadh Chomhairlean Coimhearsnachd. Feumaidh iad dèanamh cinnteach cuideachd gu bheil goireasan uile air an cleachdadh gu h-èifeachdach, buadhach agus cothromach agus air an cleachdadh airson adhbharan gnothachail na Comhairle Coimhearsnachd a-mhàin, agus nach ann do dh’adhbhar sam bith eile.

Bu chòir geàrr-chunntasan choinneamhan a’ clàradh nan gnìomhan agus co-dhùnaidhean a bha dèante, a sgaoileadh gu buill na Comhairle Coimhearsnachd uile cho luath ’s a ghabhas às dèidh gach coinneamh.

Faodaidh briseadh sam bith air Sgeama na Comhairle airson Stèidheachadh Chomhairlean Coimhearsnachd mar a tha mìnichte leis an ùghdarras ionadail fo chumhaichean Achd Riaghaltas Ionadail (Alba) 1973, a bhith air aithris don ùghdarras ionadail agad gus dearbhadh dè bu chòir a dhèanamh mu dheidhinn.

# Fosgarrachd

Tha e na dhleastanas ort a bhith fosgailte mu na co-dhùnaidhean, gnìomhan agus riochdachaidhean agad, a’ toirt seachad adhbharan air an son far a bheil sin iomchaidh. Bu chòir dhut a bhith comasach air do cho-dhùnaidhean a dhearbhadh agus a bhith misneachail nach robh thu fo bhuaidh mholaidhean agus/no bheachdan dhaoine eile.

Ma tha thu a’ dèiligeadh ris na meadhanan, buill den phoball, a’ gabhail a-steach tro shianalan mheadhanan sòisealta no feadhainn eile nach eil an lùib na Comhairle Coimhearsnachd agad, bu chòir dhut dèanamh cinnteach gu bheil diofar follaiseach ga dhèanamh eadar do mholaidhean is bheachdan pearsanta fhèin agus beachdan no aithris dèante mu dheidhinn no às leth na Comhairle Coimhearsnachd.

# Onair

Tha dleastanas ort a bhith onaireach. Tha e mar fhiachaibh ort cuideachd obrachadh taobh a-staigh an lagh aig gach àm. Feumaidh tu ùidh phrìobhaideach sam bith co-cheangailte ri do dhleastanasan Comhairle Coimhearsnachd ainmeachadh, agus ceumannan a ghabhail air còmhstri sam bith a tha ag èirigh, fhuasgladh ann an dòigh a tha a’ dìon math na coimhearsnachd agus na Comhairle Coimhearsnachd.

# Ceannardas

Tha dleastanas ort prionnsapalan a’ Chòd Giùlain seo adhartachadh agus taic a chur riutha tro cheannardas agus eisimpleir, gus earbsa agus misneachd na coimhearsnachd ann an ionracas na Comhairle Coimhearsnachd agus a buill a chumail suas agus a neartachadh, ann an riochdachadh bheachdan is fheumalachdan na sgìre ionadail. Feumaidh tu cuideachd in-ghabhail shòisealta a bhrosnachadh agus seasamh an aghaidh leth-bhreith de sheòrsa sam bith.

Bu chòir dhut obrachadh gus a’ Chomhairle Coimhearsnachd a chuideachadh, cho fada ’s a ghabhas, gu math na coimhearsnachd a tha iad a’ frithealadh. Far a bheil cùisean bhuidhnean sònraichte ann an còmhstri le cùisean bhuidhnean eile no sgìrean eile, bu chòir dhut cuideachadh le dèanamh cinnteach gu bheil a’ Chomhairle Coimhearsnachd mothachail dhaibh.

# Spèis

Feumaidh tu spèis a nochdadh do na buill eile den Chomhairle Coimhearsnachd agus do daoine a tha thu a’ riochdachadh, a’ dèiligeadh riutha daonnan le modh agus spèis agus gun lethbhreith. Bu chòir seo leudachadh gu neach sam bith ris a bheil thu a’ dèiligeadh nad dhreuchd mar Chomhairliche Coimhearsnachd, ge ’r bith dè an suidheachadh sa bheil iad.

Bu chòir aithne a thoirt do thaic gach neach a tha a’ com-pàirteachadh ann an obair na Comhairle Coimhearsnachd. Feumaidh tu cumail ri reachdas co-ionannachd a’ gabhail a-steach [Achd na Co-ionannachd 2010](https://www.gov.uk/guidance/equality-act-2010-guidance#:~:text=The%20Equality%20Act%202010%20includes,an%20exception%20from%20the%20ban), agus dèanamh cinnteach gu bheil co-ionannachd cothruim aig a h-uile com-pàirtiche gus aire a thoirt do an eòlas, barail, sgilean agus fiosrachadh.

Bu chòir dhut dèanamh cinnteach gun tèid stuth dìomhair, a’ gabhail a-steach mion-fhiosrachadh mu dhaoine fa leth, a chumail dìomhair agus gu bheil e air a làimhseachadh le urram agus ùghdarras agus nach cleachdar e airson adhbharan pearsanta, nàimhdeil no coirbte.